समुद्री डकैतों को फिरौती देने पहुंचे 6 विदेशियों को सजा  
सोमालिया में एक अदालत ने समुद्री डकैतों को फिरौती की रकम सौंपने पहुंचे छह विदेशी नागरिकों को 10-10 साल से ज्यादा की कैद की सजा सुनाई है।
सोमालिया में एक अदालत ने समुद्री डकैतों को फिरौती की रकम सौंपने पहुंचे छह विदेशी नागरिकों को 10-10 साल से ज्यादा की कैद की सजा सुनाई है। इन विदेशी नागरिकों में अमेरिका के दो, ब्रिटेन के दो और केन्या के दो नागरिक शामिल हैं।  सोमालिया के समुद्री डकैतों को फिरौती की रकम देने विमान के जरिए राजधानी मोगादिशू हवाईअड्डे पर पहुंचे इन विदेशी नागरिकों को 24 मई को गिरफ्तार किया गया था। गिरफ्तार किए गए लोगों के पास 36 लाख डॉलर की रकम बरामद की गई। इनमें से दो लोगों को 15 साल कैद की सजा सुनाई गई है और 15,000 डॉलर का जुर्माना लगाया गया है।  वहीं विमान के पायलटों और दो अन्य लोगों को 10-10 साल की सजा सुनाई गई है और 10,000 डॉलर का जुर्माना लगाया गया है। न्यायालय ने कहा कि हवाईअड्डे पर पहुंचे विमान को सोमालिया सरकार जब्त करे। सोमालिया सरकार डकैतों को फिरौती देने का विरोध करती है। सरकार का कहना है कि इस रकम से डकैतों को बढ़ावा मिलता है।